Pudasjärven seurakunta 380 vuotta

Pudasjärven seurakuntakeskus 7.4.2019

JUHLAPUHE – Pudasjärven seurakunta 380 vuotta: synty, tilanne ja kehitysnäkymät.

FT, maaherra, emeritus Eino Siuruainen

Oulun hiippakunnan kunnioitettu herra piispa, kirkkoherra, juhlivan seurakunnan henkilöstö, hyvä juhlayleisö!

Kiitän lämpimästi kutsusta osallistua syntymä- ja rippiseurakuntani 380-vuotisjuhlaan. Onnittelen ja kiitän seurakunnan johtoa, työntekijöitä ja jäseniä työstään alueen asukkaiden hyväksi. Osoitamme tässä juhlassa kiitollisuutemme myös lähes kymmenen sukupolvea edeltäneille seurakunnan sananpalvelijoille ja väestön elämän eteenpäin viejille. Karun luonnon, vainojen, köyhyyden, tautien ja sotien keskellä he ovat sitkeästi puolustaneet ja kehittäneet tätä korpiseutua. Ilman historiamme tuntemusta meillä ei ole kykyä tulkita ja arvostaa nykypäivää eikä rakentaa tulevaisuutta. Samalla pitää oivaltaa, että tulevaisuuden rakentaminen on nykyisen sukupolven vastuulla myös Pudasjärvellä. Kansainvälisestikin on arvokasta tietää, miten Suomesta on tullut vapaa, vauras, jopa maailman onnellisimmaksi arvioitu maa.

Arvoisat kuulijat!

Tuskin monikaan meistä tietää, että roomalaiskatolinen kirkko johdatti Suomen heimoja läntiseen kulttuuripiiriin. Vuonna 1171 paavi Aleksanteri III kirjoitti Uppsalan arkkipiispalle Gravis-admontum-bullan, eli määräyksen tarpeesta käännyttää Ruotsimaan itäisen osan epäjumalien palvojia kristilliseen uskoon. Kyse oli tuolloin myös valtapolitiikasta, jossa uskonnon ja veronkannon vuoksi roomalaiskatoliset ja venäjän ortodoksit kilpailivat jakamattoman pohjolan herruudesta. 1520-luvulla kuningas Kustaa Vaasa reformoi Ruotsin luterilaisuuteen sekä otti kruunun haltuun pääosan kirkon omaisuudesta. Suomen heimoja rasittaneet Ruotsin ja Venäjän sissi- ja hävityssodat rauhoitti tilapäisesti vuonna 1595 solmittu Täyssinän rauha. Mainitun rauhan raja on edelleen pääosin Suomen rajana Venäjää vastaan. Se on koko Euroopan yksi vanhimmista, paikallaan pysyneistä rajoista. Suomalais-ugrilaisesta heimo- ja kielitaustasta huolimatta Suomen asujaimisto kiinnittyi vähitellen läntiseen uskontoon ja kehittyvään demokratiaan.

1600-luvun alkupuolella piispa Isak Rothovius ja kenraalikuvernööri Pietari Brahe ryhtyivät järjestämään Suomen kirkollisia ja maallisia oloja. Kuningas Kustaa Adolf oli nimityskirjassa antanut piispa Rothoviukselle oikeuden perustaa seurakuntia ja kappeleita sekä määrätä niihin papit. Iin emäseurakunnan tarkastusmatkansa perusteella hän määräsi kirjeellään 26.2.1639 emäseurakunnan vaikeakulkuisen, vajaan 1000 asukkaan yläosan, erotettavaksi omaksi kappeliksi. Pudasjärven kappalaiseksi hän määräsi Hailuodosta Josefus Josefinpoika Palmannuksen, joka sai kirkkoherran palkkaoikeudet. Hän vajosi perhekuntineen ja raamattuineen myrskyiseen Pudasjärveen helluntaijumalanpalveluksen jälkeen 1666. Pudasjärven asutusrakenteessa näkyy edelleen kirkkohallinnon pitkän historian vaikutus. Vesiliikenneyhteydet kirkkoon ja pappilaan olivat arjen asioiden ja hengellisen huollon lähtökohta. Kunnallishallinto maaseudulla alkoi toteutua vasta 1850-luvulla.

Arvoisat juhlavieraat!

Kirkko on olennaisesti vaikuttanut uskonelämän ohella kansansivistykseen, lukkarinkouluihin, lukutaitoon ja hengellisten painotuotteiden kautta kirjallisuuteen sekä kansan uskomuksiin ja tapoihin. Pääasiassa Saksassa kouluttautuneet papit toivat aineksia myös humboltilaisen yliopistojärjestelmämme syntyyn. Kirkko loi kansallisen puukirkkorakentamisen, esikuvia kirkkomaalaukseen, käsiteollisuuteen sosiaaliseen vastuuseen ja lähetystyöhön. Hyödynaikakaudella saarnastuolista neuvottiin suonviljelyä ja perunankasvatusta sekä elinkeinojen muuta kohentamista. Vielä minunkin ikäluokkani muistaa hyvin koulujen kirkkohistorian, tunnustuksellisen uskonnonopetuksen, aamuhartaudet, vahvan rippikoulun, kinkerit ja koko kansaa kokoavat seuratapahtumat. Kansa kunnioitti käytöksessään kirkkovuoden juhlapäiviä, tapoja ja ruokaperinteitä, usein ilman sen vahvempaa vakaumusta. Lestadiolaisen herätysliikkeen ilmiöt ovat vaikuttaneet uskonkäsitykseen ja maallistenkin asioiden tulkintaan kirkon sisällä. Nykyisin kirkkoa näyttää leimaavan monet ristiriidat, kansan mieltymysten noudattelu, maallistuminen ja talousongelmat.

Muutamien vuosikymmenien tekninen, taloudellinen ja asenteellinen kehitys on murtanut hengellisiä ja maallisia perinteitä. Vauraina vuosina kirkko on laajentanut tehtäviään ja tilojaan kaikenlaisiin tarpeisiin. Kirkon ohella useimmat kunnat ponnistelevat talousvaikeuksissa ylläpitäessä kriisiytyviä palveluja. Pudasjärven seurakunta ja kunta ovat rinnakkain lukuisten pitäjien ohella väestö-, elinkeino-, talous-, työllisyys-, ja sosiaaliongelmien kärkipäässä. Kehitysvaihe on tunnistettava, osattava analysoida sekä kyettävä etsimään nostavia ratkaisuja. Suomessa ja kansainvälisesti, nytkin vaalien alla, näyttää vaikealta löytää kehitystilan edellyttämiä uusia ratkaisuja.

Aluetieteessä ohjeistetaan tutkijoita viisaalla sanonnalla: ”Before you are doing anything you have to take a bird´s eye view of the world”. Ennen kuin ryhdyt tekoihin, selvitä vastuualueesi ja sen kehittämistarpeet. Mitä on syytä tehdä, miten ja kenen kanssa parhaan kehityksen turvaamiseksi? Tähän neuvoi myös lääninhallituslaki: ”Maaherran tulee huolehtia läänin tilasta ja tarpeista sekä ryhtyä niiden edellyttämiin toimenpiteisiin”. Tämän asenteen tulisi kuulua kaikkeen työhön.

Hyvät kuulijat!

Olen elänyt, nähnyt ja kokenut Pudasjärven olot sota-ajan surusta ja köyhyydestä vauraaseen nykypäivään. Lähes kuuden vuosikymmenen ajan olen tieteellisesti tutkinut sekä politiikassa ja hallinnossa vastannut osaltani kansainvälisestikin pohjoisten alueiden ja syrjäseutujen ihmisten talouden sekä sosiaalisten olojen kehityksestä. Ennen talvisotaa elämä Pudasjärvellä oli vähän koulutettuun ihmistyöhön perustuvaa omavaraista pienviljelyä, metsätöitä, uittoja ja rakennustöitä. Viisi sodan vuotta aiheutti noin 450 sankarivainajaa ja katkaisi orastavan talouskasvun. Taantunut talous ja puute jatkuivat sotakorvausten vuoksi 1950-luvulle.

Toisaalta sotakorvausten maksu, jälleenrakentaminen, väestön uudelleen sijoittaminen sekä raaka-aineiden ja energian saanti käänsivät Pohjois-Suomen elämän ja työllisyyden jyrkkään nousuun. Sotakorvauspuu oli saatava liikkeelle, vesivoima rakennettava ja kaivostoiminta käynnistettävä sekä työvoima oli asutettava tuottamaan myös elintarvikkeensa. Voidaan puhua syrjäseutujen talouden suuresta ”tsunamista”, kehityksen äkillisestä noususta. Pohjois-Suomea tarvittiin nostamaan sodan uuvuttamaa maata ainutkertaisesti jaloilleen.

Pudasjärvelle perustettiin kolmetoista asutusaluetta turvaamaan kodit sodasta palaaville, menetyksiä kärsineille sekä maattomalle väestölle ja syntyville suurille ikäluokille. Työvoimaa ja hevosia oli saatava savotoille, väkeä uitoille ja jälleenrakennukseen. Tulevaisuudenusko ja innostus olivat suorastaan käsin kosketeltavaa. Lyhyen huipun aikana tuskin kukaan tajusi, että ihmistyön kysynnän pudottaa pian jälleenrakentamisen päättyminen, kehittyvä teknologia sekä teollisuuden ja palvelujen raju keskittyminen. Ikääntyvät korvenraivaaja-metsurivanhemmat jäivät kyliin varttuvien lapsikatraiden lähtiessä työn ja koulutuksen perään kasvaviin taajamiin. Ruotsiin lähti muutamassa vuodessa noin 3 000 ihmistä. Syvä pettymys ja alakulo laskeutuivat pohjoisen maisemiin.

Maatilahallituksen toimeksiannosta tein ensimmäisen tieteellisen työni vuonna 1969 Pudasjärven kehitystilasta. Kunnassa oli tuolloin lähes 16 000 asukasta, 2 262 maatila-asuinpaikkaa, 54 koulupiiriä, kyläkaupat, postit, päivittäiset linja-autoreitit, maamiesseurat, äitienpäivät, maatalousnäyttelyt, peruskouluksi muuttuva keskikoulu ja laajentuva lukio. Ammattikoulutus sen sijaan oli puutteellista. Maatilaperheet saivat rahatuloistaan kolmanneksen karja- ja metsätuloista, kolmanneksen hiipuvista tilapäistöistä ja yhden kolmanneksen eläkkeistä ja sosiaalituloista. Tulorakenteesta murtui pian merkittävä osa.

Ylituotanto käynnisti rahalla palkitun peltojen ”paketoinnin” ja karjojen teurastuksen. Metsätyöt koneellistettiin, uitot lopetettiin ja luonnonsuojelu rajoitti vesivoiman jatkorakentamisen ja turvevoimalan toteuttamisen. Oma osuusmeijerikin kaatui sisäisiin kiistoihin. Kyliin jäi osa nuorista ja eri alojen työssä olevista jatkamaan elämää suljettujen koulujen, kauppojen, postien ja päättyvien liikenneyhteyksien hiljentäneissä maisemissa. Vanhustentalojen rakentaminen mahdollisti ikääntyvien vähittäisen siirtymisen Kurenalan palveluihin.

Vielä 1995 tilastokeskuksen ennuste osoitti Pudasjärvelle 10 088 asukasta vuonna 2030; nyt asukasluku on painunut alle 8 000. Luonnollinen väestönlisäys on negatiivinen, samoin muuttotase. Työttömyys on ollut koko entisen Oulun läänin korkeimpia. Vanhusten suhteellinen osuus väestöstä kasvaa ja sairastavuus on rintamaita merkittävästi korkeampaa. Koulu- ja asiointimatkat ovat pitkiä ja palveluja uhkaa etääntyminen ja heikentyminen. Digitaalisuuskaan ei pysty turvaamaan useilla aloilla kansalaisten yhdenvertaista asemaa, vaikka tuokin apua palveluvajeeseen. Vapaa-ajan muuttajat eivät ole tulevaisuuden väheksyttävä lisä.

Esille tuotu kehitys ei saa lamauttaa, vaan edellyttää aktiivista sopeuttamista. Yliopistoaikana toimin Maantieteen kansainvälisen unionin pohjoisten alueiden ja vuoristojen tutkimuskomission puheenjohtajana. Tehtävässä totesin, että ilman tukea ja kansallista aluepolitiikkaa tai alueella olevia ajankohtaisesti kysyttyjä luonnonvaroja, öljyä, kaasua, kaivannaisia tai suosittua matkailua syrjäseutujen kehitys on alavireinen niin Alaskassa, Kanadassa, Pohjoismaissa kuin Siperiassa. Vauras Norja panostaa pohjoiseen, Ruotsin Lappi on laajasti tyhjentynyt ja Siperian kansallisten vähemmistöjen luontaistalous kärsii öljy-, kaasu- ja hiiliteollisuudesta. Ilmaston lämmetessä ikiroudan sulaminen on Siperian väestön kohtalonkysymys.

Informaatiotulva ja heikentyvät elinolot käynnistävät lähtömuuttoa pohjoisesta, vuoristoista ja kuivilta alueilta kohti kehitettyä vaurautta. Sopeuttava muutos edellyttää uusien mahdollisuuksien oivaltamista ja toteuttamista. Saksassa on sanonta: ”Alle Landtkarten müssen immer neuläsen”, eli fyysisiä ja henkisiä karttoja on aina opittava lukemaan uudella tavalla. Pohjois-Suomen syrjäseutujen elämisen edellytyksiin tarvitaan sopeuttavaa yhteistyötä valtion, kuntien, kirkon, yritysten ja paikallisen väestön välillä. On korkein aika yhdessä löytää ja käynnistää ratkaisuja.

Pudasjärvellä tarvitaan lisää yrityksiä ja toimintaa Kontiotuoteen, Profinin, Syötteen matkailun, kehittyvien maatilojen, umpihankihiihdon, kesäpilkin ja paljon muun jo olevan rinnalle. Julkishallinnon tulee luoda edellytyksiä yrittää ja menestyä. Sopeuttavien kehitysratkaisujen löytämis- ja päävastuu on kunkin alueen toimijoilla. Tätä taitoa olemme laajasti kadottaneet. Sopeuttavassa muutoksessa jokainen joutuu kysymään itseltään: Olenko innovaattori, eli uuden kehittäjä, lähdenkö innolla mukaan uusiin hankkeisiin, tunnenko työn iloa vai otanko työtä vasta kun on pakko, onko taipumukseni vastustaa , jopa kaataa toisten ideat ja menestyvätkin kehityksen alut? Tätä nelijakoa löytyy kaikissa populaatioissa kautta maailman.

YK:n mukaan Suomi on maailman onnellisin maa. Suomen ominaisuudet antavat siihen mahdollisuuden. Ihmisillä pitäisi vain olla kyky tunnistaa ja toteuttaa onnellista elämää tässä vapaudessa. Tavoitteessa on haastetta myös Pudasjärven seurakunnalle ja kunnalle kohti seurakunnan 400-vuotisjuhlaa. Tältä paikalta nyt menestyksen toivotusten ohella totean, että olisi oikeutettua viimeistään siinä juhlassa luovuttaa kirkkoherra Palmannuksen seurakunnan alkuperäisraamattu todelliselle omistajalleen Pudasjärven seurakunnalle.

Hyvät ystävät!

Tulevaisuus on rakennettava tiedolla, viisaudella ja asiantuntemuksella koeteltujen suomalaisten arvojen perustalle. Omantunnon ohella siinä kannattaa kuunnella myös ulkopuolisten kokemuksia, joita eri alojen asiantuntijat mielellään kertovat. Ne voivat rikastuttaa ja tasoittaa taivalta kohti seurakunnan neljän vuosisadan merkkipaalua. Livonjokivarren ajoittaisena vapaa-ajan asukkaana toivotan seurakunnalle, alueen asukkaille ja juhlayleisölle rohkeaa ja tuloksellista kykyä raivata arvaamatonta polkua kohti tulevaisuutta. Hyvää kevättä ja alkavaa kesää!